
מישיבת ועדת הכספים
יום שלישי, י"ט באדר ב התשע"ו (29 במרץ 2016), שעה 10:05
<סדר היום:>
<לינות שרים וסגני שרים>
נכחו:

<חברי הוועדה:> 
משה גפני – היו"ר

מיכל בירן

יצחק וקנין
מנואל טרכטנברג

חברי הכנסת:
עמר בר-לב

חיים ילין
<מוזמנים:> 
	מרדכי אלישע
	–
	סגן בכיר לחשכ"לית, משרד האוצר


<ייעוץ משפטי: >
שגית אפיק
שלומית ארליך
<מנהל הוועדה:>
טמיר כהן
<רישום פרלמנטרי:>
ס.ל, חבר המתרגמים
<לינות שרים וסגני שרים>
<היו"ר משה גפני:>
בוקר טוב, אני מתכבד לפתוח את ישיבת ועדת הכספים, הסעיף הראשון בסדר היום זה בקשה ללינות שרים וסגני שרים. יש בקשה של מיכל עבאדי, של החשבת הכללית, שהיא כותבת במכתב שחילקנו עכשיו, שיש שרים וסגני שרים, בעיקר סגני שרים, שמקום העבודה שלהם הוא בין 50 ל-100 קילומטר והם אינם זכאים ללינה, מה שכל האחרים כן. אני מבקש לומר - - -
<חיים ילין (יש עתיד):>
מה זאת אומרת כל האחרים כן? 

<היו"ר משה גפני:>
חברי כנסת ושרים, מכירים בזה כאילו שזה נדרש לצורך העבודה שלהם. מה שקורה זה ש - - - 

<חיים ילין (יש עתיד):>
מעל 100 קילומטר? 

<היו"ר משה גפני:>
מעל 100 קילומטר אין בעיה. 

<חיים ילין (יש עתיד):>
מתחת ל-100 קילומטר זה גילום. 

<היו"ר משה גפני:>
מתחת ל-100 מטר זה גילום. דיבר איתי סגן שר האוצר יצחק כהן, הוא גר בין 50 ל-100 קילומטר והוא לא נכלל בתוך העניין הזה. והיא מבקשת שאנחנו נאשר, 'נוכח הפערים הבלתי מוצדקים, לדעתי', כך היא כותבת, 'הקיימים בין שרים וסגני שרים לחברי כנסת ויתר עובדי המדינה מצאתי לנכון לפנות אליך על מנת שתפעל להסדרת הנושא בוועדת הכספים של הכנסת'. 
יש כמה אופנים לסדר את זה, לסדר את זה עם גילום, עם כל מה שנלווה. אני רוצה להקדים ולומר, אני מתכוון לעשות ישיבה לגבי הנושא הזה שהשתרש פה עם הגילום. יש שר, ואפילו ראש ממשלה, זה לא נושא הדיון עכשיו אבל יש שר או ראש ממשלה שנוסעים עם רכב משוריין או שנוסעים עם רכב ממוגן, ראש הממשלה משלם 12,000 שקל ומגלמים את זה. יש מדיניות של רשות המסים - - - 

<קריאה:>
לא מגלמים, הוא משלם מכיסו. 
<היו"ר משה גפני:>
משלם, בסדר. או שהוא משלם או שיש גם מדיניות של גילום במקרים אחרים והתוצאה, לפי דעתי, היא תוצאה לא נכונה. היו במהלך השנים דיונים בוועדת הכספים בעניין הזה, אנחנו ועדת שירות של כל הנושא. אנחנו נצטרך לקיים על העניין הזה דיון מחדש, האם באמת כלי של שר או של ראש ממשלה, או של כל אחד אחר, שזה העבודה שלו, האם הוא צריך לשלם על זה את המס, האם זה נקרא חלק מהשכר שלו. אנחנו נקיים על העניין הזה דיון, אני עוד בודק את הנושא. אני חושב שהגיע הזמן לתת את הדעת באופן יסודי מה ההגדרה החוקית של הנושא הזה. 
<מנואל טרכטנברג (המחנה הציוני):>
אני חושב שצריך לבקש הצעה מהחשכ"לית או מגורם אחר - - -

<היו"ר משה גפני:>
כן, בוודאי. אני לא אעשה את זה - - - נכון. אבל אני אומר - - -

<מנואל טרכטנברג (המחנה הציוני):>
שיבוא עם מדיניות כוללת, זה מה שאתה מתכוון? 

<היו"ר משה גפני:>
החשיבה הזאת היא חשיבה לפי דעתי מעוותת. אני ראיתי, זה לא משנה, גם אם הייתי באופוזיציה הייתי אומר את אותו דבר, ראש ממשלה נוסע עם רכב שמטבע הדברים הוא כלי העבודה שלו, או כלי כזה שעולה הרבה כסף והוא צריך לשלם את זה. זה דבר ש - - - לא יודע, יש גם בממשלה חוסר ניסיון לפנות אלינו, להגיד, 'רבותיי, תראו, הדבר הזה הוא דבר מעוות'. אבל על זה אני אקיים דיון, וכמו שאמרת, אני גם אבקש מהחשבת הכללית שתאמר מה היא אומרת בעניין הזה. על כל פנים ביקש ממני - - -

<שגית אפיק:>
רשות המסים. 

<מנואל טרכטנברג (המחנה הציוני):>
צריך כמה חוות דעת. 

<היו"ר משה גפני:>
אני אמרתי את זה לגבי רשות המסים, כל החשיבה הזאת צריכה להשתנות. דיבר איתי סגן השר יצחק כהן, מעבר לעניין של מיכל עבאדי, של החשבת הכללית, הוא גר 80 קילומטר ממקום העבודה, הוא לא מקבל את זה ולכן יש לנו שתי אפשרויות. יש לנו אפשרות לדון בעניין הזה ולהגיד שהמנכ"ל יאשר לו, יהיה גילום וכל מה שנלווה לזה. אני לא מציע. אני מציע לוועדה, כמו אצל חברי הכנסת, חברי הכנסת זכאים מעל 100 קילומטר, ראשי ועדות זכאים בין 50 ל-100, אם זה במקום העבודה שלהם, זאת אומרת יושב ראש ועדה שיש לו דיון בוועדה והוא גר בין 50 ל-100 קילומטר הוא גם זכאי ללינה הזאת. אני מציע לאשר את זה גם לסגני השרים. 

<מנואל טרכטנברג (המחנה הציוני):>
בסדר גמור. 

<היו"ר משה גפני:>
מי בעד אישור הבקשה הזאת? ירים את ידו.

<חיים ילין (יש עתיד):>
קודם כל חבר כנסת. 

<היו"ר משה גפני:>
לא הבנתי.

<שגית אפיק:>
אתה לא רוצה לשמוע את החשכ"לית. 

<היו"ר משה גפני:>
כן, ודאי. סליחה, בבקשה. שם ותפקיד. 

<מרדכי אלישע:>
מרדכי אלישע, סגן בכיר לחשבת הכללית. 

<היו"ר משה גפני:>
כן, מה אתה אומר? 

<מרדכי אלישע:>
אני אומר ככה, אל"ף, יש בעיה מהותית שהנושא הזה לא הוסדר וחייבים להסדיר אותו. 

<היו"ר משה גפני:>
בסדר. אני באמת מבקש, מה שהחברים אמרו כאן, אני אבקש פנייה שלכם, מעבר לעניין הזה, אני מדבר על הישיבה הבאה שבעזרת ה' נעשה אותה באיזה שהוא שלב, אני רוצה על כל המכלול, גם בנושא של הרכבים, גם רוצה עמדה של החשכ"לית, בגלל שאני הולך להביא את זה לדיון. 

<שגית אפיק:>
כל הנושא של הגילום, הוא מדבר. 

<היו"ר משה גפני:>
כן, אמרתי. 

<מרדכי אלישע:>
לא, זה הרבה מעבר. 

<שגית אפיק:>
אגב, גם העניין הזה, החל מ-2007 לא פניתם אף פעם בבקשה שנסדיר את הוצאות המלון. הבקשה הייתה אך ורק לגילום מס. שלוש ישיבות, 2007, 2008, אף פעם לא ביקשתם את העניין עצמו, תמיד אתם מבקשים מאיתנו רק את הגילום, כי כאילו ההנחה היא שבחוברת זכויות השרים זה קבוע, אבל זה לא נכון ואנחנו התרענו על זה כמה פעמים. 

<היו"ר משה גפני:>
חשיבה מחודשת על כל העניין. אני רוצה לקיים על זה דיון ולקבל החלטות.

<מרדכי אלישע:>
אני רוצה, ברשותך, רק לחדד שתי נקודות, עד כמה יש שונות. שר או סגן שר שנדרש להידרש להיות בכנסת עד שעות מאוחרת, גם אם הוא פחות מ-50 קילומטרים, הוא מגיע לחשבים ורוצה ללון, בצדק או לא, אני לא אומר, אבל לפעמים הוא נשאר כאן עד 12 בלילה והוא צריך ללון ואין לו מענה. 

<היו"ר משה גפני:>
אנחנו לא דנים על פחות מ-50 קילומטר. 

<מרדכי אלישע:>
אני אומר איפה הדרישות של השרים. מעבר לזה עובד מדינה, חברי כנסת יכולים, המנכ"ל רשאי לאשר במקרים חריגים גם פחות ומאשרים. יש נוהל פנימי של חבר כנסת, אתם מכירים אותו מן הסתם והוא מפורט הרבה יותר מאשר מופיע בזכויות שרים ובעלי משרה. הבעיה היא גם ימי השבוע. לפעמים השרים מבקשים ללון - - - 
<היו"ר משה גפני:>
בתל אביב, מה שאין לח"כים. 

<מרדכי אלישע:>
נכון, ואת זה, לח"כים כתוב 'יום אחרי יום', שאתה יכול להבין שזה אפשרי, ולשרים לא. כלומר אם אין יום עבודה באמצע אז הוא לא רשאי. מיכל פירטה את הכול, אבל יש שני סוגים, האחד, עובד המדינה מעל 50 קילומטרים, אפשר לאשר לו, ואז זה יוצר אבסורד שהסמנכ"ל מאשר לנהג שלו, אבל לשר אין מי שיאשר. לחברי הכנסת גם פחות מ-50 קילומטרים. כלומר לפי ההוראות יש לו גם פחות מ-50 קילומטרים. נכון שהוא משלם על זה מס, אבל יש פחות מ-50 - - - 

<היו"ר משה גפני:>
פחות מ-100, לא על פחות מ-50. 

<מרדכי אלישע:>
כתוב פחות מ-100, אבל לא כתוב עד 50, זה יכול להיות גם 10. 

<יצחק וקנין (ש"ס):>
בגלל שלא טיפלו בזה בצורה יסודית אנחנו היחידים שגרים מעל 100 קילומטר ו - - -

<חיים ילין (יש עתיד):>
ואנחנו אדישים. 

<יצחק וקנין (ש"ס):>
אנחנו היינו אדישים לעסק הזה, אבל כל השאר - - -

<היו"ר משה גפני:>
מרדכי, אני לא רוצה להרחיב בעניין הזה. לגבי הנושא הזה שעומד על סדר היום, הבקשה שלכם זה שאנחנו נאשר את זה, זה מעל 50. 

<שגית אפיק:>
לא, מה אתם מבקשים בעצם? 

<מרדכי אלישע:>
לא, אנחנו לא - - - 

<שגית אפיק:>
לא ביקשתם, לא אמרתם לנו מה אתם מבקשים. 

<מרדכי אלישע:>
אנחנו מבקשים להסדיר את זה שהשרים יידעו שאנחנו פקידים, אנחנו לא יכולים להגיד לשר כן או לא, שתצא מכאן הוראה, הנחיה, החלטה, שיגידו לו אם זה מעל 50, פחות מ-50. כמו שאמר לי, עובד מדינה עד 50 יש לו אישור - - -

<היו"ר משה גפני:>
זה אותו דבר כמו ראשי ועדות. 

<שגית אפיק:>
לא, זה טיפה שונה, אתה רוצה בין 50 ל-100 לאשר - - -

<מנואל טרכטנברג (המחנה הציוני):>
לא, אני חושב שמה שהיושב ראש מבקש, אדוני היושב ראש, המינימום שצריך זה שהתנאים לשרים וסגני שרים יהיו כמו של חברי כנסת בהקשר הזה. 

<היו"ר משה גפני:>
במקרה הזה כמו יושב ראש ועדה. 

<מנואל טרכטנברג (המחנה הציוני):>
אבל כמו חברי כנסת זה היה פותר. 

<מרדכי אלישע:>
- - - מגלמים את המס, זה הבדל 

<שגית אפיק:>
שוב, אתה מתמקד בגילום מס, אבל בואו נבדוק קודם את ההסדר. אני בכל זאת רוצה שתיתן לי דקה להגיד מה יש - - -

<היו"ר משה גפני:>
אני אתן לך, רק דקה. ליושב ראש ועדה, אם הוא יושב ראש ועדה צריך?

 <שגית אפיק:>
לא. 

<היו"ר משה גפני:>
מעל 50 קילומטר? 

<שגית אפיק:>
הוא זכאי וזכאי גם לגילום. 

<היו"ר משה גפני:>
אני חושב שזה מה שצריך לעשות פה. בבקשה. 

<שגית אפיק:>
הוא מדבר בעיקר על הגילום, אבל אני חושבת - - - 
<מנואל טרכטנברג (המחנה הציוני):>
לא, הוא לא מדבר על הגילום, על היכולת של מנכ"ל לאשר לו. מה שהוא אומר זה מצב אבסורדי באמת, שכרגע פקיד במשרד האוצר יכול לקבל אישור לזה, סגן שר האוצר לא יכול לקבל את האישור, זה אבסורד. זה הדבר. 

<מרדכי אלישע:>
אנחנו, אין לנו יכולת לאשר. 

<היו"ר משה גפני:>
אתה שמעת מה שאני אמרתי בהתחלה? אני רוצה מה שאמרו החברים גם, שיהיה כמו חברי הכנסת. במקרה של סגן שר, שיהיה כמו יושב ראש ועדה. חבר כנסת מקבל מעל 100 קילומטר. 

<מנואל טרכטנברג (המחנה הציוני):>
לא, פחות. 

<היו"ר משה גפני:>
אני מדבר בלי שהוא משלם את המס על זה. מעל 100 קילומטר, זה בסדר, כמו שהוא גר ב - - - הוא מקבל את זה. בין 50 ל-100 קילומטר, או אפילו פחות -50 קילומטר, לפי שאתה אומר, חבר כנסת זכאי, אבל הוא צריך לשלם על זה מס. יושב ראש ועדה, בין 50 ל-100 קילומטר זכאי כמו כאלה שהם מעל 100 קילומטר. אני מבקש לאשר כאן אותו דבר, כמו יושב ראש ועדה, בין 50 ל-100 קילומטר. 
<שגית אפיק:>
אם הבנתי את הדברים שלך נכון, אתה העלית בעיות נוספות שבין 50 ל-100 לא יפתרו לך. 

<מנואל טרכטנברג (המחנה הציוני):>
נכון. לכן מה שאני חושב שצריך להגיד, אני חושב שצריך להגיד את המילה הבאה, בהקשר הזה, מה שיהיה מותר לשר או לסגן שר לא ייפול ממה שמותר לחברי כנסת ובפרט לגבי המרחקים, זה יהיה כמו יושב ראש ועדה. גמרנו, אתה לא צריך להגיד 50, 100, כלום, האמירה הזאת. 

<היו"ר משה גפני:>
בסדר, זה מה שהצעתי, אבל היא אומרת שיש עוד בעיה. 

<מנואל טרכטנברג (המחנה הציוני):>
מה שאני אמרתי פותר את זה. 

<מרדכי אלישע:>
כן. יש עדיין עוד שתי בעיות.

<היו"ר משה גפני:>
יושב ראש ועדה לא, הוא לא אמר את זה. 

<שגית אפיק:>
אם אתה מחיל את ההסדר של חברי הכנסת לחוד, גם הנסיבות המיוחדות שהם - - -

<מנואל טרכטנברג (המחנה הציוני):>
בדיוק, אז הוא יכול לאשר. 

<מרדכי אלישע:>
לא, השאלה אם אתם רוצים להשאיר למנכ"ל המשרד לאשר לשר - - - 

<מנואל טרכטנברג (המחנה הציוני):>
זה בדיוק הנקודה. בכנסת מנכ"ל הכנסת מאשר, אז מנכ"ל המשרד יאשר בנסיבות מיוחדות. 

<היו"ר משה גפני:>
לא, זה בעיה. 

<שגית אפיק:>
הוא אומר שזו בעיה. 

<חיים ילין (יש עתיד):>
כי את מנכ"ל הכנסת אני לא בחרתי ופה זה איש אמון של השר. יש פה ניגוד עניינים. 

<מנואל טרכטנברג (המחנה הציוני):>
אבל הוא נתון לביקורת. 

<היו"ר משה גפני:>
אני מציע ככה. אנחנו נכנסים פה לדיון שלא צריך לקיים אותו עכשיו. אני מסכים עם ההערה הזאת, גם ששגית העלתה, גם שמרדכי העלה, מה שדיברנו. יש אצל חברי כנסת גם אישור במקרים מיוחדים, אני לא רוצה להיכנס לעניין הזה עכשיו. 

<מנואל טרכטנברג (המחנה הציוני):>
אבל זה לא פותר את הבעיה של פחות מ-50 קילומטר. 

<היו"ר משה גפני:>
נכון. אני לא רוצה לפתור את הבעיה של פחות מ-50 קילומטר. לא עכשיו. הבעיות שעומדות לפנינו זה בעיקר הנושא של מי שנמצא בין 50 ל-100 קילומטר, מי שגר בירושלים אין לו בכלל בעיה, פחות מ-50 קילומטר, אנחנו נכנסים פה לתהליך שאנחנו צריכים לקבל לגביו החלטה עקרונית על השרים וסגני השרים, שזה גם כולל את הדיון על הנושא של הרכבים וההטבות וכל מה שנלווה. נקיים את הדיון הזה, אני לא בורח, שגית, מהדיון הזה, אני לא רוצה להיכנס לדיון הזה בשעת בוקר כזאת שאנחנו בלחץ של זמן ואני לא רוצה, בגלל שאני רוצה את הדיון הזה. כשאני ראיתי את הנושא של הרכב של ראש הממשלה, עם עלות של 12,000 שקל, שהוא צריך לשלם את זה, אני חושב שאנחנו מדינה מאוד לא - - -

<מרדכי אלישע:>
גם אסור לו לנהוג, לא לו ולא ל - - - 

<היו"ר משה גפני:>
בסדר, אנחנו לא מקיימים על זה דיון, אנחנו בוועדת השירות, זה פשוט לא לעניין. לכן את הנושא הזה, מה שהעלית, שהמנכ"ל יאשר לשר וכל מה שנלווה לעניין, אני משאיר לדיון הזה שאני רוצה, ואני מבקש ממך מכתב שבו תשבו, תפרטו לנו מה העמדה שלכם בכל הנושאים הללו. אנחנו רוצים לקיים על זה דיון מקיף. האמת היא שאני אמרתי שאני אעשה את הדיון הזה גם לגבי שכר השופטים. אתמול הייתה לי ישיבה עם שרת המשפטים, עם נציגות השופטים ועם אגף התקציבים במשרד האוצר לגבי הנושא שלהם. יש שם סיפור שלם, שגם אותו אני לא יודע איך לפתור, אבל אני רוצה לפתור בגלל שאני רוצה שתהיה מדיניות אחידה של הצמדה לגבי כל נושאי המשרה. לא הגענו אתמול להסכמות, שרת המשפטים קבעה ישיבה בעוד שבועיים שוב. אני מקווה שנעשה את הכול ביחד, בגלל שזה לא פופולרי לדון על הדברים האלה, אבל אני לא ברחתי מזה בעבר ואני לא מתכוון לברוח מזה גם היום. צריך לקיים דיון, אופן ההצמדה של שרים וסגני שרים לעומת השופטים זה דבר מחפיר. השופטים מוצמדים לשכר הממוצע במשק והשרים מוצמדים למדד. מה שקרה בשנה הזאת, למשל, או בשנים האחרונות, ששכר חברי הכנסת ושכר השופטים עלה ב-6%, שאני ויתרתי על זה, אני חושב שזה לא הגון, ושכר השרים ירד. אני לא חתמתי על הירידה, בגלל שהיועצת המשפטית פירשה את זה שזה רק אם יש העלאה. לכן אני - - - 

<מרדכי אלישע:>
כבוד היושב ראש, אפשר? 

<היו"ר משה גפני:>
ממש משפט אחד, כי אנחנו מאחרים לסעיף הבא. 

<מרדכי אלישע:>
רק העניין של בין שני ימי עבודה, האם אתם נותנים לזה גם מענה? כי גם לזה אין מענה, בעניין הקילומטרים, כלומר הוא לא יכול ללון בתל אביב. כלומר אם נניח שר רוצה לעשות פגישה מחר בבוקר בתל אביב ו - - -

<היו"ר משה גפני:>
שרים וסגני שרים יכולים גם בתל אביב. 

<מרדכי אלישע:>
אז כרגע לא. 

<שגית אפיק:>
אבל ה-100 קילומטר לשרים וסגני שרים, זה גם ירושלים וגם תל אביב, בניגוד לח"כים, שזה מתייחס רק לירושלים. מה אתה מבקש? 

<מרדכי אלישע:>
מה שאני מבקש, אם נניח שר, גם אם אין באמצע שני ימי עבודה, נניח יש לו פגישה בתל אביב והוא ירצה להיות במוצאי שבת במלון, בשביל לעשות בבוקר פגישה. למעשה היום לא מגיע לו, זה לשיקולכם. 

<היו"ר משה גפני:>
זה לדיון הבא. 

<שגית אפיק:>
אז ההחלטה שלך, רק שאני אבין מה אני אמורה לנסח, בין 50 ל-100 מרוחק מירושלים, או גם מתל אביב ? 

<היו"ר משה גפני:>
גם מירושלים וגם מתל אביב. 

<שגית אפיק:>
כמו יושב ראש ועדה, זכאי גם להוצאות הלינה וגם לגילום בעד זה. 

<היו"ר משה גפני:>
כן. מאה אחוז. מי בעד אישור ההצעה הזאת? ירים את ידו. מי נגדה? אין. מי נמנע? אין. הבקשה אושרה. 

הצבעה 
בעד – פה אחד
הבקשה אושרה.
<היו"ר משה גפני:>
אנחנו עוברים לסעיף הבא.
<הישיבה ננעלה בשעה 10:25.>

